കുന്നക്കാവ് എല്പി സ്കൂള് കെട്ടിട ശിലാസ്ഥാപനം 14ന് പെരിന്തല്മണ്ണ: സര്ക്കാരിന്റെ പ്ലാന് ഫണ്ടില് നിന്നു കുന്നക്കാവ് ഗവണ്മെന്റ് എല്പി സ്കൂളിനു അനുമതിയായ പുതിയ കെട്ടിടത്തിന്റെ ശിലാസ്ഥാപനം സെപ്റ്റംബര് 14ന് മുഖ്യമന്ത്രി പിണറായി വിജയന് ഓണ്ലൈനായി നിര്വഹിക്കും. പൊതുവിദ്യാഭ്യാസ സംരക്ഷണ യജ്ഞത്തിന്റെ ഭാഗമായി സംസ്ഥാനതലത്തില് നടക്കുന്ന പരിപാടിയോടനുബന്ധിച്ചാണ് ശിലാസ്ഥാപനം. ചടങ്ങിന്റെ സ്കൂള്തല പരിപാടിയില് നജീബ് കാന്തപുരം എംഎല്എ ശിലാസ്ഥാപന കര്മം നിര്വഹിക്കും. സ്വാഗതസംഘം രൂപീകരണ യോഗം ഏലംകുളം ഗ്രാമപഞ്ചായത്ത് പ്രസിഡന്റ് സുകുമാരന് ഉദ്ഘാടനം ചെയ്തു. പിടിഎ പ്രസിഡന്റ് കെ. മുഹമ്മദാലി അധ്യക്ഷനായിരുന്നു. പൊതുവിദ്യാഭ്യാസ സംരക്ഷണ യജ്ഞം ജില്ലാ കോഓര്ഡിനേറ്റര് മണി പദ്ധതി വിശദീകരിച്ചു. പഞ്ചായത്ത് വൈസ് പ്രസിഡന്റ് ഹയറുന്നിസ, വിദ്യാഭ്യാസ സ്റ്റാന്ഡിംഗ് കമ്മിറ്റി ചെയര്മാന് മനോജ്, വാര്ഡ് അംഗം സല്മ കുന്നക്കാവ്, പിടിഎ, എസ്എംസി ഭാരവാഹികള്, ഗോവിന്ദ പ്രസാദ്, ദേവരാജന് മാസ്റ്റര്, ഉമ്മര് മാസ്റ്റര് എന്നിവര് പ്രസംഗിച്ചു. ഹെഡ്മിസ്ട്രസ് സരള സ്വാഗതവും ജിനേഷ് നന്ദിയും പറഞ്ഞു. സ്വാഗതസംഘം ചെയര്മാനായി സി.സുകുമാരനെയും കണ്വീനറായി സരളയേയും തെരഞ്ഞെടുത്തു.